Publication: Magyar Közlöny
Issue: MK-1998-70 (Year: 1998, Number: 70)
Era: 1990-2004
Section: a 33/1998. (VII. 31.) BM rendelethez
Paragraph Index: 122

10. A névjegyzék továbbvezetése: — A HVI vezetője a hozzá a KÖNYV Hivataltól, illetve más HVI vezetőjétől érkezett, a személyi adatokban és lakcímekben bekövetkezett változásokról, valamint a választójoggal nem rendelkező polgárok adataiban bekövetkezett változásokról kapott értesítések alapján a névjegyzék mindkét példányát továbbvezeti: = felveszi a névjegyzékre — a választójogosultság ellenőrzését követően — az illetékességi területén lakóhelyet létesített, az időközben bevándorlás, magyar állampolgárság megszerzése (függetlenül attól, hogy rendelkezik-e már a polgár személyi azonosítóval) vagy házasságkötés révén választójogosulttá vált, valamint a választójogát időközben visszanyert polgárt; = törli a névjegyzékről az illetékességi területén lakóhelyét megszüntető választópolgárt, az időközben elhalálozott, magyar állampolgárságát vagy választójogát elvesztő polgárt; = átvezeti az illetékességi területén lakóhellyel rendelkező polgárok tekintetében a név- és a településen belüli lakcímváltozásokat. — A HVI vezetője — kérelemre — felveszi az igazolással szavazni kívánó polgárt a névjegyzékre, ha illetékességi területén a választás kitűzésének napját megelőzően létesített tartózkodási hellyel rendelkezik. Törli a választópolgárt a névjegyzékről, ha részére tartózkodási helyén történő szavazás miatt igazolást ad ki. — A polgár által benyújtott kifogásnak helyt adó jegyzői vagy bírósági döntés alapján — a döntésnek megfelelően — az érintettet a névjegyzékre felveszi, abból adatait törli, vagy abban adatait helyesbíti, ha a kifogást a szavazás napja előtt jelentették be. Az előzőeknek megfelelően jár el a HVI vezetője abban az esetben is, ha a hibát a névjegyzék ellenőrzése közben észlelte. A felvételről, helyesbítésről a választópolgárnak értesítést kell küldeni. — A HVI vezetője a választást megelőző nap 16 óra után a névjegyzéket az utolsó sorszám után következő sor áthúzásával lezárja, felvezeti rá a zárásig töröltek és felvettek, valamint a névjegyzéken a záráskor szereplő választópolgárok számát, továbbá aláírásával és pecsétjével hitelesíti.

Source: https://magyarkozlony.hu/hivatalos-lapok/fc5389b43bf5eebd1d240aa392076abd4f292ba8/dokumentumok/71bc51ff4da403ce765158cfaead915f58bea4f8/letoltes